Радиометеорология
Радиометеорология – тропосфера менен стратосферадагы метеорологиялык шарттардын радио толкундардын (негизинен ультракыска толкун) таралышына тийгизген таасирин жана ошол таасир боюнча алардагы метеорологиялык кубулуштарды изилдөөчү илим. Алгачкы радиометеорологиялык байкоолорду орус окумуштуусу A. С. Попов өзүнүн чагылган сезгич аспабынын жардамы менен жүргүзгөн (1895). 1920-жылдары ультракыска толкундардын таралышы негизинен метеорологиялык процесстерге байланыштуу экендиги аныкталган. Радио толкундар тропосфера менен стратосферада сынат, сиңет, чагылат жана чачырайт. Бул кубулуштардын ургаалдуулугуна тропосфера менен стратосферанын абалы, башкача айтканда атмосфералык басым, температура, нымдуулук, ошондой эле гидрометеорлор (атмосферадагы ным конденсациялары – жамгыр тамчысы, туман, булут) жана түрдүү аралашмалар сыяктуу факторлор шарттаган абанын сындыруу көрсөткүчү п таасир кылат. Радиометеорологиянын ар түрдүү климаттык аймактарда nдин мезгилдүү өзгөрүшүн, атмосфералык газдарда жутулушун, булуттар менен жаан-чачындарда басаңдоосун изилдөөчү бөлүгү радиоклиматология деп аталат. Радио толкундардын таралышын пайдалануу менен атмосфераны изилдөө иштеринде радиолокация кеңири колдонулууда.
 Физика

Колдонулган адабияттар
 “Кыргызстан” улуттук энциклопедиясы: 6-том. Башкы редактору Асанов Ү. А. К 97. Б.: Мамлекеттик тил жана энциклопедия борбору, 2014. 816 бет, илл. ISBN 978 9967-14-117 -9